Jagten på en bolig er gået ind for de kommende studerende i storbyerne. Og for mange betyder det en lang kamp på internettets boligportaler – mens det for de heldige få kan undgås, hvis far og mor hiver checkhæftet frem.

Forældrekøb har været populært i mange år. I 2013 toppede salget, hvor knap hver femte ejerlejlighed blev købt som et forældrekøb. Men nu er der et fald i forældrenes købelyst.

En analyse fra Realkredit Danmark viser, at forældrekøbene lige nu udgør blot cirka ti procent af ejerlejlighedsmarkedet. Det er første gang siden 2011, at niveauet er så lavt.

Læs også : Ejerlejligheder bliver presset op i pris af familieoverdragelser

Ifølge boligøkonom i Nykredit Mira Lie Nielsen skyldes det flere faktorer.

- Priserne er blevet høje, og det kræver en vis indkomst i dag at købe en lejlighed til sit barn i København eller Aarhus, siger hun og fortsætter:

- Samtidig er der kommet nogle strammere kreditregler for halvandet år siden (1. januar 2018, red.), og det har gjort det sværere for mange forældre at få budgettet ved et forældrekøb til at hænge sammen.

De skrappere kreditregler betyder, at forældre ikke må have en gældsfaktor på over 4. Deres gæld må ikke være mere end fire gange deres indkomst. Og samtidig skal deres bolig(er) ikke være belånt over 60 procent.